प्रदूषण फैलाने वालों के खिलाफ कार्रवाई करने की मांग उठाई
किसानपर्यावरण संघर्ष समिति के प्रतिनिधिमंडल नेे शुक्रवार को कलेक्टर को मुख्यमंत्री के नाम ज्ञापन देकर बांडी नदी में प्रवाहित हो रहे प्रदूषित पानी पर रोक लगाने की मांग की है। साथ ही किसानों ने प्रदूषण फैलाने वालों के साथ इसके लिए जिम्मेदार अधिकारियों के विरुद्ध भी कार्रवाई करने की मांग की है। समिति अध्यक्ष पुखराज पटेल और महामंत्री महावीरसिंह सुकरलाई ने बताया कि नेशनल ग्रीन ट्रिब्यूनल और उच्च न्यायालय ने बांडी नदी में ट्रीट और अनट्रीट पानी जाने पर पूर्णतया रोक लगा रखी है। इसके बावजूद औद्योगिक गैर औद्योगिक क्षेत्र में नियम विरुद्ध फैक्ट्रियां चल रही हैं, जिनका प्रदूषित पानी सीधा बांडी नदी प्रवाहित हो रहा है। यह प्रदूषित पानी नेहड़ा बांध तक पहुंच रहा है जिससे बांध में जमा बरसात का साफ पानी भी खराब हो गया है। उन्होंने बताया कि जल संसाधन विभाग की ओर से बांध के पानी की जांच रिपोर्ट में भी इसकी पुष्टि हुई है। उनका कहना है कि एक तरफ मुख्यमंत्री जल स्वावलंबन अभियान चलाया जा रहा है, वहीं दूसरी ओर बांध में जमा बरसात का साफ पानी प्रदूषित पानी की वजह से खराब हो रहा है जो दुख का विषय है। इस मौके पर हड़मानाराम पटेल, नाथूदान चारण गढ़वाड़ा, कानाराम पटेल सोनाई लाखा, खीमाराम प्रजापत फेंकारिया, नरसिंहराम पटेल साजी, रामाराम मूलाराम सहित कई किसान मौजूद थे।
hin_Deva hin_Deva